钦定古今图书集成/明伦汇编/宫闱典/第137卷
## 钦定古今图书集成/明伦汇编/宫闱典/第137卷

| 钦定古今图书集成 明伦汇编 第一百三十七卷 |

| |

钦定古今图书集成明伦汇编宫闱典

第一百三十七卷目录

宦寺部纪事一

宫闱典第一百三十七卷

《史记孔子世家》：“孔子居卫月馀，灵公与夫人同车，宦
者雍渠参乘出，使孔子为次乘。招摇市过之，孔子曰：
‘吾未见好德如好色者也’。于是丑之去卫。”

《吕不韦传》：不韦为相国，号称尚父。始皇帝壮，太后淫
不止，吕不韦恐觉祸及己，乃私求大阴人嫪毐，以为
舍人，时纵倡乐使毒，以其阴关桐轮而行，令太后闻
之，以啖太后。太后闻果欲私得之，吕不韦乃进嫪毐，
诈令人以腐罪告之，不韦又阴谓太后曰：“可事诈腐
则得给事中。”太后乃阴厚赐主腐者吏诈论之，拔其
须眉为宦者，遂得侍太后。太后私与通绝，爱之有身。
太后恐人知之，诈卜当避。时徙宫居雍，嫪毐常从，赏
赐甚厚，事皆决于嫪毐。嫪毐家僮数千人，诸客求宦，
为嫪毐舍人千馀人。

《秦始皇帝本纪》三十七“年七月丙寅，始皇崩于沙丘
平台。丞相斯为上崩在外，恐诸公子及天下有变，乃
秘之，不发丧，棺载辒辌车中，故幸宦者参乘，所至上
食，百官奏事如故，宦者辄从辒辌车中，可其奏事。”
《汉书·樊哙传》：“高帝尝病，恶见人，卧禁中，诏户者无得
入群臣。群臣绛、灌等莫敢入。十馀日，哙迺排闼直入，
大”臣随之。上独枕一宦者卧。哙等见上，流涕曰：“始陛
下与臣等起丰沛，定天下，何其壮也！今天下已定，又
何惫也！且陛下病甚，大臣震恐，不见臣等计事，顾独
与一宦者绝乎？且陛下独不见赵高之事乎？”帝笑而
起。

《爰盎传》：盎为中郎将，常引大体慷慨。宦者赵谈以数
幸常害盎，盎患之。盎兄子种为常侍骑，谏盎曰：“君众
辱之，后虽恶君，上不复信。”于是上朝东宫，赵谈骖乘，
盎伏车前曰：“臣闻天子所与共六尺舆者，皆天下豪
英。今汉虽乏人，陛下独奈何与刀锯之馀共载？”于是
上笑下赵谈，谈泣下车。

《外戚传》：“孝武钩弋赵倢。伃，昭帝母也。其父坐法宫刑，
为中黄门，死长安，葬雍门。昭帝即位，追尊外祖赵父
为顺成侯。”

《霍光传》：“昌邑王入朝太后，还，乘辇欲归温室，中黄门
宦者各持门扇。王入，门闭，群臣不得入。”

《贾捐之传》：捐之数召见，言多纳用。时中书令石显用
事，捐之数短显，以故不得官，后稀复见。而长安令杨
兴新以材能得幸，与捐之相善，捐之欲得召见，谓兴
曰：“京兆尹缺，使我得见，言君兰京兆尹，可立得。”兴曰：
“县官尝言兴愈薛大夫，我易助也。君房下笔，言语妙
天下，使君房为尚书令，胜五鹿充宗远甚。”捐之曰：“令
我得代充宗君兰为京兆，京兆郡国首，尚书百官本，
天下真大治，士则不隔矣。”捐之前言平恩侯可为将
军，期思侯并可为诸曹，皆如言。又荐谒者满宣立为
冀州刺史，言中谒者不宜受事，宦者不宜入宗庙，立
止相荐之信不当如是乎？兴曰：“我复见言君房也。”捐
之复短石显，兴曰：“显鼎贵，上信用之，今欲进，第从我
计，且与合意，即得入矣。”捐之即与兴共为荐。显奏曰：
“窃见石显，本山东名族，有礼义之家也。持正六年，未
尝有过，明习于事，敏而疾见，出公门，入私门，宜赐爵
关内侯。引其兄弟以为诸曹，又共为荐，兴可试守京
兆尹。”石显闻知，白之上，迺下兴、捐之狱，令皇后父阳
平侯禁与显共杂治。奏：“兴、捐之怀诈伪，以上语相风，
更相荐举，欲得大位，漏泄省中语，罔上不道。《书》曰：‘谗
说殄行，震惊朕师’。《王制》：‘顺非而泽，不听而诛’。请论如
法。”捐之竟坐弃市。

《萧望之传》：“初，宣帝不甚从儒术，任用法律，而中书宦
官用事，中书令弘恭、石显久典枢机，明习文法，亦与
车骑将军高为表里，论议常独持故事，不从望之等。
恭、显又时倾仄见诎，望之以为中书政本，宜以贤明
之选。自武帝游宴后庭，故用宦者，非国旧制，又违古
不近刑人之义，白欲更置士人，繇是大与高、恭、显忤。”
上初即位，谦让，重改作，议久不定，出刘更生为宗正。
望之、堪数荐名儒茂材，以备谏官。会稽郑朋阴欲附
望之，上疏言“车骑将军高遣客为奸利郡国”，及言许、
史子弟罪过，章视周堪，堪白令朋待诏金马门。朋数
称述望之短，车骑将军言许、史过失。后朋行倾邪，望
之绝不与通。朋与大司农史李宫俱待诏，堪独白宫
为黄门郎。朋，楚士怨恨，更求入许史，推所言许、史事，
曰：“皆周堪、刘更生教我。我关东人，何以知此？”于是侍中许章白见朋，朋出，扬言曰：“我见言前将军小过五
大罪，一中书令在旁，知我言状。”望之闻之，以问弘恭、
石显。显恭恐望之自讼，下于它吏，即挟朋及待诏华
龙。龙者，宣帝时与张子蟜等待诏以行，污秽不进，欲
入堪等，堪等不纳，故与朋相结。恭显令二人告望之
等，谋欲罢车骑将军。疏退，许史状候望之出休日，令
朋龙上之。事下弘恭问状，望之对曰：“外戚在位多奢
淫，欲以匡正国家，非为邪也。”恭显奏：“望之、堪、更生朋
党相称举，数谮诉大臣，毁离亲戚，欲以专擅权埶，为
臣不忠，诬上不道，请谒者召致廷尉。”时上初即位，不
省谒者，召致廷尉，为下狱也，可其奏。后上召堪、更生，
曰：“系狱。”上大惊曰：“非但廷尉问邪？”以责恭、显，皆叩头
谢。上曰：“令出视事。”恭、显因使高言：“上新即位，未以德
化闻于天下而先验师傅既下，九卿大夫狱宜因决
免。”于是制诏丞相、御史、前将军望之：“傅朕八年，亡它
罪过。今事久远，识忘难明，其赦望之罪，收前将军光
禄勋印绶。及堪、更生皆免为庶人，而朋为黄门郎。”后
数月，制诏御史：“国之将兴，尊师而重傅。故前将军望
之傅朕八年，道以经术，厥功茂焉。其赐望之爵关内
侯，食邑六百户，给事中，朝朔望，坐次将军。”天子方倚
欲以为丞相，会望之子散骑中郎伋上书讼望之前
事，事下有司。复奏：“望之前所坐明白，无谮诉者，而教
子上书称引《亡辜之诗》，失大臣体，不敬，请逮捕。”弘恭、
石显等知望之素高节，不诎辱建白。望之前为将军
辅政，欲排退许、史，专权擅朝，幸得不坐，复赐爵邑，与
闻政事，不悔过服罪，深怀怨望。教子上书，归非于上，
自以托师傅怀，终不坐非，颇诎望之于牢狱，塞其怏
怏心，则圣朝亡以施恩厚。上曰：“萧太傅素刚，安肯就
吏？”显等曰：“人命至重，望之所坐语言薄罪，必亡所忧。”
上乃可其奏。显等封以付谒者，敕令召望之手付，因
令太常急发执金吾车骑驰围其第。使者至，召望之，
望之欲自杀，其夫人止之，以为非天子意。望之以问
门下生朱云。云者好节士，劝望之自裁。于是望之仰
天叹曰：“吾尝备位将相，年逾六十矣，老入牢狱，苟求
生活，不亦鄙乎！”字谓云曰：“游趣和药来，无久留我死。”
竟饮鸩自杀。天子闻之，惊拊手曰：“曩固疑其不就牢
狱，果然杀吾贤傅。”是时大官上昼食，上乃却食，为之
涕泣，哀恸。左右于是召显等责问，以议不详，皆免冠
谢，良久。

《刘向传》：“向为散骑、宗正给事中，中书宦官弘恭、石显
弄权，望之、堪、更生议欲白罢退之。未白而语泄，遂为
许史及恭、显所谮愬，堪、更生下狱，及望之皆免官。”
《京房传》：“中书令石显颛权，显友人五鹿充宗为尚书
令，与房同经论议相非，二人用事，房尝宴见，问上曰：
‘幽、厉之君何以危，所任者何人也’？上曰：‘君不明，而所
任者巧佞’。”房曰：“知其巧佞而用之邪？将以为贤也。”上
曰：“贤之。”房曰：“然则今何以知其不贤也？”上曰：“以其时
乱而君危知之。”房曰：“若是，任贤必治，任不肖必乱，必
然之道也。幽厉何不觉寤而更求贤曷为？卒任不肖，
以至于是？”上曰：“临乱之君，各贤其臣，令皆觉寤，天下
安得危亡之君？”房曰：“齐桓公、秦二世亦尝闻此君而
非笑之。然则任竖刁、赵高，政治日乱，盗贼满山，何不
以幽、厉卜之而觉寤乎？”上曰：“唯有道者能以往知来
耳！”房因免冠顿首曰：“《春秋》纪二百四十二年灾异，以
视万世之君。今陛下即位以来，日月失明，星辰逆行，
山崩泉涌，地震石陨，夏霜冬雷，春凋秋荣，陨霜不杀，
水旱螟虫，民人饥疫，盗贼不禁，刑人满市，《春秋》所记
灾异尽备。陛下视今为治邪，乱邪？”上曰：“亦极乱耳，尚
何道？”房曰：“今所任用者谁与？”上曰：“然。幸其愈于彼，又
以为不在此人也。”房曰：“夫前世之君亦皆然矣，臣恐
后之视今，犹今之视前也。”上良久迺曰：“今为乱者谁
哉？”房曰：“明主宜自知之。”上曰：“不知也。如知之，何故用
之？”房曰：“上最所信任与图事，帷幄之中，进退天下之
士者是矣。”房指谓石显。上亦知之，谓房曰：“已谕房罢
出。”

《后汉书梁商传》：“商自以戚属居大位，每存谦柔，虚己
进贤，京师翕然，称为良辅，帝委重焉。而性慎弱，无威
断，颇溺于内竖，以小黄门曹节等用事于中，遂遣子
冀、不疑与为交友。然宦者忌商宠任，反欲陷之。永和
四年，中常侍张逵蘧政，内者令石光、尚方令傅福、冗
从仆射杜永连谋，共谮商及中常侍曹腾、孟贲，云欲”
征诸王子，图议废立，请收商等案罪。帝曰：“大将军父
子我所亲，腾、贲我所爱，必无是，但汝曹共妒之耳。”逵
等知言不用，惧迫，遂出矫诏，收缚腾、贲于省中。帝闻
震怒，敕宦者李歙急呼腾、贲释之，收逵等，悉伏诛。辞
所连染及在位大臣，商惧多侵枉，乃上疏曰：“‘《春秋》之
义，功在元帅，罪止首恶，故赏不僭溢，刑不淫滥，五帝
三王所以同致康乂也。窃闻考中常侍张逵等，辞语
多所牵及，大狱一起，无辜者众，死囚久系，纤微成大，
非所以顺迎和气，平政成化也。宜早讫竟，以止逮捕
之烦’。帝乃纳之，罪止坐者《张纲传》：“纲字文纪，少明经学，虽为公子，而厉布衣之
节。举孝廉不就，司徒高第，辟为御史。时顺帝委”纵宦
官，有识危心，纲常感激，慨然叹曰：“秽恶满朝，不能奋
身出命，埽国家之难，虽生吾不愿也。”退而上书曰：“《诗》
曰：‘不愆不忘，率由旧章’。寻大汉初隆及中兴之世，文
明二帝，德化尤盛，观其理为，易循易见，但恭俭守节，
约身尚德而已。中官常侍不过两人，近幸赏赐裁满
数金，惜费重人，故家给人足。边方闻中国优富，任信
道德，所以奸谋自消，而和气感应。而顷者以来，不遵
旧典，无功小人，皆有官爵，富之骄之，而复害之，非爱
人重器，承天顺道者也。伏愿陛下少留圣思，割损左
右，以奉天心。”书奏，不省。

《杨震传》：“震为太尉，帝舅大鸿胪耿宝，荐中常侍李闰
兄于震，震不从，宝乃自往候震曰：‘李常侍国家所重，
欲令公辟其兄，宝唯传上意耳’。”震曰：“‘如朝廷欲令三
府辟召，故宜有尚书敕’。遂拒不许，宝大恨而去。中常
侍樊丰及侍中周广谢恽等更相扇动，倾摇朝廷。震
复上疏，丰、恽等见震连切谏不从，无所顾忌，遂诈作”
诏书，调发司农钱谷大匠见徒材木，各起家舍，园池
庐观，役费无数。震因地震，复上疏，前后所上，转有切
至。帝既不平之，而樊丰等皆侧目愤怨，俱以其名儒，
未敢加害。三年春，东巡岱宗，樊丰等因乘舆在外，竞
修第宅。震部掾高舒召大匠令史考校之，得丰等所
诈下诏书，具奏须行还上之。丰等闻，惶怖。会太史言
星变逆行，遂共谮震云：“自赵腾死后，深用怨怼，且邓
氏故吏有恚恨之心。及车驾行还，便时太学夜遣使
者策收震太尉印绶”，于是柴门，绝宾客。丰等复恶之，
乃请大将军耿宝奏震大臣不服罪，怀恚望。有诏遣
归本郡。震行至城西夕阳亭，乃慷慨谓其诸子门人
曰：“死者士之常分。吾蒙恩居上司，疾奸臣狡猾而不
能诛，恶嬖女倾乱而不能禁，何面目复见日月！身死
之日，以杂木为棺，布单被，裁足盖形，勿归冢次，勿设
祭祠。”因饮鸩而卒，时年七十馀。弘农太守移良承樊
丰等旨，遣吏于陕县留停震丧，露棺道侧，谪震诸子
代邮行书道路，皆为陨涕。

《朱穆传》：“穆为冀州刺史，州人有宦者三人，为中常侍，
并以檄谒穆。穆疾之，辞不相见。冀部令长闻穆济河，
解印绶去者四十馀人。及到，奏劾诸部，至有自杀者。
以威略权宜，尽诛贼渠帅，毕劾权贵，或乃死狱中。有
宦者赵忠丧父，归葬安平，僭为玙璠玉匣偶人。穆闻
之，下郡按验，吏畏其严明，遂发墓剖棺陈尸出之，而”
收其家属。帝闻大怒，征穆诣廷尉，输作左校。大学书
生刘陶等数千人诣阙上书讼穆曰：“伏见施刑徒朱
穆，处公忧国拜州之日，志清奸恶。诚以常侍贵宠，父
子兄弟布在州郡，竞为虎狼，噬食小人。故穆张理天
网，补缀漏目，罗取残祸，以塞天意。由是内官咸共恚
疾，谤讟烦兴，谗隙仍作，极其刑谴输作左校。”天下有
识，皆以穆同勤禹、稷，而被共、鲧之戾，若死者有知，则
唐帝怒于崇山，重华忿于苍墓矣。当今中官近习，窃
持国柄，手握王爵，口含天宪，运赏则使饿隶富于季
孙，呼噏则令伊颜化为桀、跖，而穆独亢然不顾身害，
非恶荣而好辱，恶生而好死也。徒感王纲之不摄，惧
天网之久失，故竭心“怀忧，为上深计。臣愿黥首系趾，
代穆校作。”帝览其奏，乃赦之。穆居家数年，在朝诸公
多有相推荐者，于是征拜尚书。穆既深疾宦官，及在
台阁，旦夕共事，志欲除之，乃上疏曰：“案汉故事，中常
侍参选士人。建武以后，乃悉用宦者。自延平以来，浸
益贵盛，假貂珰之饰，处常伯之任，天朝政事，一更其
手，权倾海内，宠贵无极，子弟亲戚，并荷荣任，故放滥
骄溢，莫能禁御。凶狡无行之徒，媚以求官，恃埶怙宠
之辈，渔食百姓，穷破天下，空竭小人。愚臣以为可悉
罢省，遵复往初，率由旧章，更选海内清淳之士，明达
国体者，以补其处。即陛下可为尧、舜之君，众僚皆为
稷、契之臣，兆庶黎民，蒙被圣化矣。”帝不纳。后穆因进
见，口复陈曰：“居闻汉家旧典，置侍中、中常侍各一人，
省尚书事，黄门侍郎一人，传发书奏，皆用姓族。自和
熹太后以女主称制，不接公卿，乃以阉人为常侍，小
黄门通命两宫。自此以来，权倾人主，穷困天下，宜皆
罢遣，博选耆儒宿德，与参政事。”帝怒不应。穆伏不肯
起，左右传出，良久乃趋而去。自此中官数因事称诏
诋毁之。穆素刚，不得意，居无几，愤懑发疽。延熹六年
卒。

《李云传》云：迁白马令。桓帝延熹二年，诛大将军梁冀，
而中常侍单超等五人皆以诛冀功，并封列侯，专权
选举。云乃露布上书，移副三府曰：“举厝至重，不可不
慎，班功行赏，宜应其实。”梁冀虽持权专擅，虐流天下，
今以罪行诛，犹召家臣扼杀之耳，而猥封谋臣万户
以上，高祖闻之，得无见非？西北列将，得无解体？孔子
“曰：‘帝者谛也’。今官位错乱，小人谄进，财货公行，政化
日损。尺一拜用，不经御省，是帝欲不谛乎？”帝得奏震
怒，下有司逮云。诏尚书、都护剑戟送黄门北寺狱，使中常侍管霸与御史、廷尉杂考之。时弘农、五官掾杜
众伤云以忠谏获罪，上书愿与云同日死。帝愈怒，遂
并下廷尉。大鸿胪陈蕃上疏救云，太常杨秉、洛阳市
长沐茂、郎中上官资并上疏请云，帝恚甚，有司奏以
为大不敬，诏切责蕃、秉，免归田里，茂、资贬秩二等。时
帝在濯龙池，管霸奏云等事。霸诡言曰：“李云野泽愚
儒，杜众郡中小吏，出于狂戆，不足加罪。”帝谓霸曰：“帝
欲不谛是何等语，而常侍欲原之邪？”顾使小黄门可
其奏。云、众皆死狱中。

《杨秉传》：“秉代刘矩为太尉，时中常侍侯览弟参为益
州刺史，累有臧罪，暴虐一州。明年，秉劾奏参，槛车征
诣廷尉，参惶恐，道自杀。秉因奏览及中常侍具瑗曰：
臣案国旧典，宦竖之官，本在给使省闼，司昏守夜。而
今猥受过宠，执政操权，其阿谀取容者，则因公褒举，
以报私惠。有忤逆于心者，必求事中伤，肆其凶忿。居”
法王公，富拟国家，饮食极肴膳，仆妾盈纨素，虽季氏
专鲁，穰侯擅秦，何以尚兹！案中常侍侯览弟参，贪残
元恶，自取祸灭。览固知衅重，必有自疑之意，臣愚以
为不宜复见亲近。昔懿公刑邴歜之父，夺阎职之妻，
而使二人参乘，卒有竹中之难。《春秋》书之，以为至戒。
盖郑詹来而国乱，四佞放而众服。以“此观之，容可近
乎？览宜急屏斥，投畀有虎。若斯之人，非恩所宥，请免
官送归本郡。”书奏，尚书召对秉掾属曰：“公府外职，而
奏劾近官经典，汉制有故事乎？”秉使对曰：“《春秋》赵鞅
以晋阳之甲，逐君侧之恶。《传》曰：‘除君之恶，唯力是视’。
邓通懈慢，申屠嘉召通诘责，文帝从而请之。汉世故
事，三公之职，无所不”统，尚书不能诘。帝不得已，竟免
览官而削瑗国。

《张俭传》：“延熹八年，太守翟超请俭为东部督邮。时中
常侍侯览家在防东，残暴百姓，所为不轨。俭举劾览
及其母罪恶，请诛之。览遏绝章表，并不得通，由是结
仇。览等乡人朱并，素性佞邪，为俭所弃，并怀怨恚，遂
上书告俭与同郡二十四人为党，于是刊章讨捕。”
《窦武传》：“延熹八年，武长女选入掖廷，桓帝以为贵人。
其”冬，立为皇后。帝崩，无嗣。武召侍御史河间刘儵参
问其国中王子侯之贤者，儵称“解渎亭侯宏。”武入白
太后，遂征立之，是为灵帝。拜武为大将军，常居禁中。
帝既立，论定策功，更封武为闻喜侯；子机渭阳侯，拜
侍中；兄子绍鄠侯，迁步兵校尉；绍弟靖西乡侯，为侍
中，监羽林左骑。武既辅朝政，常有诛翦宦官之意。太
傅陈蕃亦素有谋，时共会朝堂。蕃以私谓武曰：“中常
侍曹节、王甫等，自先帝时操弄国权，浊乱海内，百姓
匈匈，归咎于此。今不诛节等，后必难图。”武深然之。蕃
大喜，以手推席而起。武于是引同志尹勋为尚书令，
刘瑜为侍中，冯述为屯骑校尉。又征天下名士废黜
者前司隶李膺、宗正刘猛、太仆杜密、庐江太守朱宇
等列于朝廷。请前越嶲太守荀昱为从事中郎，辟
川陈寔为属，共定计策。于是天下雄俊知其风旨，莫
不延颈企踵，思奋其智力。会五月日食，蕃复说武曰：
“昔萧望之困一石显，近者李杜诸公祸及妻子，况今
石显数十辈乎！蕃以八十之年，欲为将军除害，今可
且因日食，斥罢宦官，以塞天变。又赵夫人及女尚书
旦夕乱，太后急，宜退绝，惟将军虑焉。”武乃白太后曰：
“故事，黄门常侍但当给事省内，典门户，主近署财物
耳。今乃使与政事，而任权重，子弟布列，专为贪暴，天
下匈匈，正以此故。宜悉诛废，以清朝廷。”太后曰：“汉来
故事世有，但当诛其有罪，岂可尽废耶？”时中常侍管
霸颇有才略，专制省内。武先白诛霸及中常侍苏康
等，竟死。武复数白诛曹节等，太后冘豫未忍，故事久
不发。至八月，太白出西方。刘瑜素善天官，恶之，上书
皇太后曰：“太白犯房左骖上，将星入太微，其占宫门
当闭，将相不利，奸人在主傍，愿急防之。”又与武蕃书，
以星辰错缪，不利大臣，宜速断大计。武、蕃得书将发，
于是以朱宇为司隶校尉，刘祐为河南尹，虞祁为洛
阳令。武乃奏免黄门令魏彪，以所亲小黄门山冰代
之使。冰奏素狡猾尤无状者，长乐尚书郑飒送北寺
狱。蕃谓武曰：“此曹子便当收杀，何复考为？”武不从，令
冰与尹勋、侍御史祝琎杂考飒辞连及曹节、王甫、勋。
冰即奏收节等，使刘瑜内奏。时武出宿归府，典中书
者先以告长乐五官史朱瑀。瑀盗发武奏骂曰：“中官
放纵者，自可诛耳！我曹何罪，而当尽见族灭！”因大呼
曰：“陈蕃、窦武奏白太后，废帝为大逆。”乃夜召素所亲
壮健者长乐从官史共普、张亮等十七人，歃血共盟，
诛武等。曹节闻之，惊起，白帝曰：“外间切切，请出御德
阳前殿。”令帝拔剑踊跃，使乳母赵娆等拥卫左右，取
棨信闭诸禁门，召尚书官属，胁以白刃，使作诏板。拜
王甫为黄门令，持节至北寺狱，收尹勋、山冰。冰疑不
受诏，甫格杀之，遂害勋，出郑飒还，共劫太后，夺玺书，
令中谒者守南宫，闭门，绝复道。使郑飒等持节及侍
御史、谒者捕收武等。武不受诏，驰入步兵营，与绍共
射杀使者。召会北军五校士数千人，屯都亭下，令军士曰：“黄门常侍反，尽力者封侯重赏。”诏以少府周靖
行车骑将军，加节，与护匈奴中郎将张奂率五营士
讨武。夜漏尽，王甫将虎贲、羽林、厩驺、都候、剑戟士合
千馀人，出屯朱雀掖门，与奂等合。明旦，悉军阙下，与
武对陈。甫兵渐盛，使其士大呼武军曰：“窦武反，汝皆
禁兵，当宿卫宫省，何故随反者乎？先降有赏。”营府素
畏服中官，于是武军稍稍归甫，自旦至食时，兵降略
尽。武绍走，诸军追围之，皆自杀，枭首洛阳都亭。收捕
宗亲宾客、姻属悉诛之。及刘瑜、冯述皆夷其族，徙武
家属，日南迁太后于云台。当是时，凶竖得志，士大夫
皆丧其气矣。

《陈蕃传》：“蕃为太尉，中常侍苏康、管霸等复被任用，遂
排陷忠良，共相阿媚。大司农刘祐，廷尉冯绲，河南尹
李膺皆以忤旨为之抵罪。蕃因朝会固理膺等，请加
原宥，升之爵任。言及反复，诚辞恳切。帝不听，因流涕
而起。时小黄门赵津，南阳大猾张氾等奉事中官，乘
埶犯法，二郡太守刘瓆、成琎考案其罪，虽经赦令，而”
并竟考杀之。宦官怨恚，有司承旨，遂奏瓆、琎罪当弃
市。又山阳太守翟超没入中常侍侯览财产，东海相
黄浮诛杀下邳令徐宣，超、浮并坐髡钳，输作左校。蕃
与司徒刘矩、司空刘茂共谏，请瓆琎、超、浮等。帝不悦，
有司劾奏之，矩、茂不敢复言。蕃乃独上疏曰：“臣闻齐
桓修霸，务为内政。《春秋》于鲁，小恶必”书。宜先自整敕，
后以及人。今寇贼在外，四支之疾；内政不理，心腹之
患。臣寝不能寐，食不能饱，实忧左右日亲，忠言以疏，
内患渐积，外难方深。陛下超从列侯，继承天位。小家
畜产百万之资，子孙尚耻愧失其先业，况乃产兼天
下，受之先帝，而欲懈怠以自轻忽乎？诚不爱己，不当
念先帝得之勤苦耶！前梁氏五侯，毒遍海内，天启圣
意，收而戮之。天下之议，冀当小平。明鉴未远，覆车如
昨。而近习之权，复相扇结。小黄门赵津、大猾张氾等，
肆行贪虐，奸媚左右。前太原太守刘瓆、南阳太守成
琎纠而戮之。虽言赦后，不当诛杀，原其诚心，在乎去
恶。至于陛下，有何悁悁，而小人道长，营惑圣听，遂使
天威“为之发怒。如加刑谪，已为过甚，况乃重罚，令伏
欧刃乎！”又前山阳太守翟超、东海相黄浮，奉公不挠，
疾恶如仇。超没侯览财物，浮诛徐宣之罪，并蒙刑坐，
不逢赦恕。览之从横，没财已幸，宣犯衅过，死有馀辜。
昔丞相申屠嘉召责邓通，洛阳令董宣折辱“公主，而
文帝从而请之，光武加以重赏。未闻二臣有专命之
诛。而今左右群竖，恶伤党类，妄相交构，致此刑谴。闻
臣是言，当复啼诉。陛下深宜割塞近习豫政之源，引
纳尚书朝省之事，公卿大官，五日一朝，简练清高，斥
黜佞邪。如是天和于上，地洽于下，休祯符瑞，岂远乎
哉！陛下虽厌毒臣言，凡人主有自勉强，敢以死陈。”帝
得奏愈怒，竟无所纳。朝廷众庶莫不怨之，宦官由此
疾蕃弥甚。选举奏议，辄以中诏谴却，长吏以下多至
抵罪，犹以蕃名臣，不敢加害。瓆字文理，高唐人；琎字
幼平，陕人。并有经术称。处位敢直言，多所搏击，知名
当时，皆死于狱中。

初，桓帝欲立所幸田贵人为皇后，蕃以田氏卑微，窦
族良家，争之甚固。帝不得已，乃立窦后。及后临朝，故
委用于蕃。蕃与后父大将军窦武同心尽力，征用名
贤，共参政事，天下之士莫不延颈想望太平。而帝乳
母赵娆旦夕在太后侧，中常侍曹节、王甫等与共交
构，谄事太后。太后信之，数出诏命，有所封拜。及其支
类，多行贪虐，蕃常疾之，志诛中官。会窦武亦有谋，蕃
自以既从人望，而德于太后，必谓其志可申，乃先上
疏曰：“臣闻言不直而行不正，则为欺乎天而负乎人。
危言极意，则群凶侧目，祸不旋踵。钧此二者，臣宁得
祸，不敢欺天也。今京师嚣嚣，道路喧哗，言侯览、曹节、
公乘昕、王甫、郑飒等与赵夫人诸女尚书并乱天下。
附从者升进，忤逆者中伤。方今一朝群臣，如河中木
耳，汎汎东西，耽禄畏害。陛下前始摄位，顺天行诛，苏
康、管霸，并伏其辜。是时天地清明，人鬼欢喜，奈何数
月复纵左右？元恶大奸，莫此之甚。今不急诛，必生变
乱，倾危社稷，其祸难量。愿出臣章，宣示左右，并令天
下诸奸，知臣疾之。”太后不纳朝廷，闻者莫不震恐。蕃
因与窦武谋之，语在《武传》。及事泄，曹节等矫诏诛武
等。蕃时年七十馀，闻难作将，官属诸生八十馀人并
拔刃突入承明门，攘臂呼曰：“大将军忠以卫国，黄门
反逆，何云窦氏不道邪！”王甫时出与蕃相迕，适闻其
言而让蕃曰：“先帝新弃天下，山陵未成，窦武何功？兄
弟父子，一门三侯。又多取掖庭宫人，作乐饮䜩，旬月
之间，赀财亿计。大臣若此，是为道邪？公为栋梁，枉桡
阿党，复焉求贼！”遂令收蕃。蕃拔剑叱甫，甫兵不敢近。
乃益人围之数十重，遂执蕃送黄门北寺狱。黄门从
官驺蹋踧蕃曰：“死老魅复能损我曹员数，夺我曹禀
假不？”即日害之，徙其家属于比景，宗族、门生、故吏，皆
斥免禁锢。蕃友人陈留朱震，时为铚令，闻而弃官器
之，收葬蕃尸，匿其子逸于甘陵界中。事觉系狱，合门桎梏，震授考掠，誓死不言，故逸得免。

《朱震传》：震字伯厚，初为州从事，奏济阴太守单匡臧
罪，并连匡兄中常侍车骑将军超。桓帝收匡下廷尉，
以谴超，超诣狱谢。三府谚曰：“车如鸡栖马如狗，疾恶
如风朱伯厚。”

《刘瑜传》：“瑜诛后，宦官悉焚其上书，以为讹言。”

《傅燮传》：“燮为护军司马，与左中郎皇甫嵩俱讨贼张
角。燮素疾中官，既行，因上疏曰：臣闻天下之祸，不由
于外，皆兴于内。是故虞舜升朝，先除四凶，然后用十
六相，明恶人不去，则善人无由进也。今张角起于赵
魏，黄巾乱于六州，此皆衅发萧墙，而祸延四海者也。
臣受戎任，奉辞伐罪，始到颍川，战无不克，黄中虽盛”，
不足为庙堂忧也。臣之所惧，在于治水不自其源，末
流弥增其广耳。陛下仁德宽容，多所不忍，故阉竖弄
权，忠臣不进，诚使张角枭夷，黄巾变服，臣之所忧，甫
益深耳。何者？夫邪正之人不宜共国，亦犹冰炭不可
同器。彼知正人之功显，而危亡之兆见，皆将巧辞饰
说，共长虚伪。夫孝子疑于屡至，市虎“成于三夫。若不
详察真伪，忠臣将复有杜邮之戮矣。陛下宜思虞舜
四罪之举，速行谗佞放殛之诛，则善人思进，奸凶自
息。臣闻忠臣之事君，犹孝子之事父也。子之事父，焉
得不尽其情。使臣身被𫓧钺之戮，陛下少用其言，国
之福也。”书奏，宦者赵忠见而忿恶。及破张角，燮功多
当封。忠诉谮之。灵帝犹识燮言，得不加罪，竟亦不封，
以为安定都尉。顷之，赵忠为车骑将军，诏忠论讨黄
巾之功。执金吾甄举等谓忠曰：“傅南容前在东军，有
功不侯，故天下失望。今将军亲当重任，宜进贤理屈，
以副众心。”忠纳其言，遣弟城门校尉延致殷勤。延谓
燮曰：“南容少答我常侍，万户侯不足得也。”燮正色拒
之曰：“遇与不遇，命也；有功不论，时也。傅燮岂求私赏
哉！”忠愈怀恨，然惮其名，不敢害，权贵亦多疾之，是以
不得留。出为汉阳太守。

《刘陶传》：“陶拜谏议大夫，是时，天下日危，寇贼方炽，陶
忧致崩乱，复上疏大较，言天下大乱，皆由宦官。宦官
事急，共谗陶曰：前张角事发，诏书示以威恩，自此以
来，各各改悔。今者四方安静，而陶疾害圣政，专言妖
孽，州郡不上，陶何缘知？疑陶与贼通情。于是收陶下
黄门北寺狱，掠按日急。陶自知必死，对使者曰：‘朝廷
前封臣云何，今反受邪谗，恨不与伊吕同俦，而以三
仁为辈’。”遂闭气而死。

《刘淑传》：“淑迁侍中虎贲中郎将，上疏以为宜罢宦官，
辞甚切直。帝虽不能用，亦不罪焉。”

《杜密传》：“密迁太山太守，北海相，其宦官子弟为令长，
有奸恶者，辄捕案之。”

《刘祐传》：“祐迁河东太守，时属县令长，率多中官子弟，
百姓患之。祐到，黜其权强，平理冤结，政为三河表转
大司农。时中常侍苏康、管霸用事于内，遂固天下，良
田美业，山林湖泽，民庶穷困，州郡累气。祐移书所在，
依科品没入之。桓帝大怒，论祐输左校。后得赦。”出
《魏朗传》。“朗迁彭城令。时中官子弟为相国，多行非法，
朗”与更相章奏，幸臣忿疾，欲中之。会九真贼起，乃共
荐朗为九真都尉。到官，奖厉吏兵，讨破群贼，斩首二
千级。桓帝美其功，征拜议郎。

《蔡衍传》：“衍迁冀州刺史，中常侍具瑗托其弟恭举茂
才，衍不受，乃收赍书者案之。又劾奏河间相曹鼎臧
罪千万。鼎者，中常侍腾之弟也。腾使大将军梁冀为
书请之，衍不答，鼎竟坐输作左校。乃征衍拜议朗符
节令。梁冀闻衍贤，请欲相见，衍辞疾不往，冀恨之。时
南阳太守成琎等以收纠宦官考廷尉，衍与议郎刘”
瑜表救之言甚切厉坐免官。

《岑晊传》：“太守弘农成琎下车，欲振威严，闻晊高名，请
为功曹。又以张牧为中贼曹吏。琎委心晊牧，褒善纠
违，肃清朝府。宛有富贾张汎者，桓帝美人之外亲，善
巧雕镂玩好之物，颇以赂遗中官，以此并得显位。恃
其伎巧，用势纵横。晊与牧劝琎收捕汎等。既而遇赦，
晊竟诛之，并收其宗族宾客，杀二百馀人。后乃奏闻”，
于是中常侍侯览使汎妻上书讼其冤。帝大震怒，征
琎下狱死。晊与牧遁逃，亡匿齐、鲁之间。

《陈翔传》：“翔迁扬州刺史，举奏豫章太守王永奏事中
官吴郡太守徐参，在职贪秽，并征诣廷尉。参，中常侍
璜之弟也，由是威名大振。”

《范康传》：“康迁太山太守，是时山阳张俭杀常侍侯览
母，案其宗党宾客，或有迸匿太山界者。康既常疾阉
官，因此皆穷相收掩，毋得遗脱。览大怨之，诬康与兖
州刺史第五种及都尉壸嘉诈上贼降，征康诣廷尉，
减死罪一等，徙日南。”

《何颙传》：“颙以与蕃膺善，遂为宦官所陷，乃变姓名，亡
匿汝南间。”

《张奂传》：“奂为护匈奴中郎将，三州清定，论功当封，奂
不事宦官，故赏遂不行，唯赐钱二十万，除家一人为
郎，并辞不受，而愿徙属弘农华阴旧制，边人不得内移，唯奂因功特听，故始为弘农人焉。建宁元年，振旅
而还。时窦太后临朝，大将军窦武与太傅陈蕃谋诛
宦官，事泄，中常侍曹节等于中作乱，以奂新征，不知”
本谋，矫制使奂与少府周靖率五营士围武。武自杀，
蕃因见害。奂迁少府，又拜大司农，以功封侯。奂深病
为节所卖，上书固让，封还印绶，卒不肯当。明年夏，青
蛇见于御坐轩前，又大风雨雹，霹雳拔树，诏使百僚
各言灾应。奂上疏曰：“臣闻风为号令，动物通气。木生
于火，相须乃明。蛇能屈申，配龙腾蛰。”顺至为休征，逆
来为殃咎。阴气专用，则凝精为雹。故大将军窦武、太
傅陈蕃，或志宁社稷，或方直不回，前以谗胜，并伏诛
戮，海内默𪐝，人怀震愤。昔周公葬不如礼，天乃动威。
今武、蕃忠贞，未被明宥，妖眚之来，皆为此也。宜急为
改葬，徙还家属。其从坐禁锢，一切蠲除。又皇太后虽
居南宫，而恩礼不接，“朝臣莫言，远近失望。宜思大义，
顾复之报。”天子深纳奂言，以问诸黄门常侍，左右皆
恶之。帝又不得自从，转奂太常，与尚书刘猛、刁韪、卫
良同荐王畅、李膺可参三公之选，而曹节等弥疾其
言，遂下诏切责之。奂等皆自囚廷尉，数日乃得出，并
以三月俸赎罪。司隶校尉王宇出于宦官，欲借宠公
卿，以求荐举，百僚畏惮，莫不许诺，唯奂独拒之。宇怒，
因此遂陷以党罪，禁锢归田里。

《灵帝本纪》：熹平元年“秋七月甲寅，宦官讽司隶校尉
段颎，捕系太学诸生千馀人。”〈注〉时有人书《朱雀阙》云：
“天下大乱，公卿皆尸禄。故捕之。”

《段颎传》：“颎曲意宦官，故得保其富贵，遂党中常侍王
甫，枉诛中常侍郑飒、董腾等，增封四千户，并前万四
千户。”

《陈球传》：“球拜廷尉，熹平元年，窦太后崩。太后本迁南
宫云台，宦者积怨窦氏，遂以衣车载后尸，置城南市
舍数日。中常侍曹节王甫欲用贵人礼殡帝曰：‘太后
亲立朕躬，统承大业。《诗》云：‘无德不报，无言不酬’。岂宜
以贵人终乎’？于是发丧成礼。及将葬，节等复欲别葬
太后，而以冯贵人配祔。诏公卿大会朝堂，令中常侍”
赵忠监议。太尉李咸时病，乃扶舆而起，𢭏椒自随，谓
妻子曰：“若皇太后不得配食桓帝，吾不生还矣！”既议，
坐者数百人，各瞻望中宫，良久，莫肯先言。赵忠曰：“议
当时定。”怪公卿以下，各相顾望。球曰：“皇太后以盛德
良家，母临天下，宜配先帝，是无所疑。”忠笑而言曰：“陈
廷尉宜便操笔。”球即下议曰：“皇太后自在椒房，有聪
明母仪之德，遭时不造，援立圣明，承继宗庙，功烈至
重。先帝晏驾，因遇大狱，迁居空宫，不幸早世，家虽获
罪，事非太后，今若别葬，诚失天下之望。且冯贵人冢
墓被发，骸骨暴露，与贼并尸，魂灵污染，且无功于国，
何宜上配至尊？”忠省球议，作色俛仰蚩球曰：“陈廷尉
建此议，甚健。”球曰：“陈、窦既冤，皇太后无故幽闭，臣常
痛心，天下愤叹。今日言之，退而受罪，夙昔之愿。”公卿
以下，皆从球议。李咸始不敢先发，见球辞正，然后大
言曰：“臣本谓宜尔，诚与臣意合。”会者皆为之愧。曹节、
王甫复争，以为“梁后家犯恶逆，别葬懿陵，武帝黜废
卫后，而以李夫人配食。今窦氏罪深，岂得合葬先帝
乎！”李咸乃诣阙上疏曰：“臣伏惟章德窦后，虐害恭怀
安思阎后，家犯恶逆，而和帝无异葬之议，顺朝无贬
降之文。至于卫后，孝武皇帝身所废弃，不可以为比。
今长乐太后尊号在身，亲尝称制，坤育天下，且援立
圣明光隆皇祚太后以陛下为子，陛下岂得不以太
后为母？子无黜母，臣无贬君。宜合葬宣陵，一如旧制。”
帝省奏，谓曹节等曰：“窦氏虽为不道，而太后有德于
朕，不宜降黜。”节等无复言，于是议者乃定。球为永乐
少府，乃潜与司徒河间刘郃谋诛宦官。初，郃兄侍中
儵与大将军窦武同谋俱死，故郃与球相结。事未及
发，球复以书劝郃曰：“公出自宗室，位登台鼎，天下瞻
望，社稷镇卫，岂得雷同容容无违而已。今曹节等放
纵为害，而久在左右。又公兄侍中受害节等，永乐太
后所亲知也。今可表徙卫尉阳球为司隶校尉，以次
收节等诛之。政出圣主，天下太平，可翘足而待也。”又
尚书刘纳以正直忤宦官，出为步兵校尉，亦深劝于
郃。郃曰：“凶竖多耳目，恐事未会，先受其祸。”纳曰：“公为
国栋梁，倾危不持，焉用彼相邪？”郃许诺，亦结谋阳球。
球小妻，程璜之女，璜用事宫中，所谓程大人也。节等
颇得闻知，乃重赂于璜，且胁之。璜惧，迫以球谋告节。
节因共白帝曰：“郃等常与藩国交通，有恶意。数称《永
乐》声埶，受取狼籍。步兵校尉刘纳及永乐少府陈球、
卫尉阳球，交通书疏，谋议不轨。”帝大怒，策免郃，郃与
球及刘纳、阳球皆下狱死。球时年六十二。

《阳球传》：“球拜尚书令时，中常侍王甫、曹节等，奸虐弄
权，扇动外内。球尝拊髀发愤曰：‘若阳球作司隶，此曹
子安得容乎？光和二年，迁为司隶校尉。王甫休沐里
舍，球诣阙谢恩，奏收甫及中常侍淳于登、袁赦、封𦐇，
中黄门刘毅、小黄门庞训、朱禹、齐盛等，及子弟为守
令者。奸猾纵恣，罪合族灭。太尉段颎谄附佞幸，宜并诛戮。于是悉收甫、颎等送洛阳狱，及甫子永乐少府
萌、沛相吉球自临考，甫等五毒备极。萌谓球曰：“父子
既当伏诛，少以楚毒假借老父。”球曰：“若罪恶无状，死
不灭责，乃欲球假借邪？”萌乃骂曰：“尔前事吾父子如
奴，奴敢反汝主乎！今日困，吾，行自及也！”球使以土窒
萌口，棰朴交至，父子悉死杖下。颎亦自杀。乃僵磔甫
尸于夏城门，大署榜曰：“贼臣王甫，尽没入财产，妻子
皆徙。”比景球既诛甫，复欲以次表曹节等，乃敕中都
官从事曰：“且先去大猾，当次案豪右。”权门闻之，莫不
屏气。诸奢饰之物，皆各缄縢，不敢陈设，京师畏震。时
顺帝虞贵人葬，百官会丧还，曹节见磔甫尸道次，慨
然抆泪曰：“我曹自可相食，何宜使犬舐其汁乎！”语诸
常侍：“今且俱入，勿过里舍也。”节直入省，白帝曰：“阳球
故酷暴吏，前三府奏当免官，以九江微功，复见擢用。
愆过之人，好为妄作，不宜使在司隶，以骋毒虐。”帝乃
徙球为卫尉。时球出谒陵，节敕尚书令召拜，不得稽
留尺一。球被召急，因求见帝，叩头曰：“臣无清高之行，
横蒙鹰犬之任。前虽纠诛王甫、段颎，盖简落狐狸，未
足宣示天下。愿假臣一月，必令豺狼䲭枭各服其辜。”
叩头流血。殿上呵叱曰：“卫尉捍诏邪？”至于再三，乃受
拜。其冬，司徒刘郃与球议收案张让、曹节，节等知之，
共诬白郃等，语已见《陈球传》。遂收球送洛阳狱诛死，
妻子徙边。

《李膺传》：“膺拜司隶校尉，时张让弟朔为野王令，贪残
无道，至乃杀孕妇。闻膺厉威严，惧罪逃还京师，因匿
兄让第舍，藏于合柱中。膺知其状，率将吏卒破柱取
朔，付洛阳狱。受辞毕，即杀之。让诉冤于帝，诏膺入殿，
御亲临轩，诘以不先请便加诛辟之意。膺对曰：昔晋
文公执卫成公归于京师，《春秋》是焉。《礼》云：‘公族有罪，
虽曰宥之，有司执宪不从。昔仲尼为鲁司寇，七日而
诛少正卯。今臣到官，已积一旬，私惧以稽留为愆，不
意获速疾之罪。诚自知衅责，死不旋踵。特乞留五日，
克殄元恶，退就鼎镬，始生之愿也’。”帝无复言，顾谓让
曰：“此汝弟之罪，司隶何愆！”乃遣出之。自此诸黄门常
侍皆鞠躬屏气，休沐不敢复出宫省。帝怪问其故，并
叩头泣曰：“畏李校尉。”及遭党事，考实，膺等案经三府，
太尉陈蕃郤之，不肯平署。帝愈怒，遂下膺等于黄门
北寺狱。膺等颇引宦官子弟，宦者多惧，请帝以天时
宜赦，于是大赦天下，膺免归乡里。

《陈寔传》：“寔转功曹，时中常侍侯览托太守高伦用吏，
伦教署为文学掾。寔知非其人，怀檄请见，言曰：‘此人
不宜用，而侯常侍不可违。寔乞从外署，不足以尘明
德’。伦从之，于是乡论怪其非举，寔终无所言。伦后被
征为尚书，郡中士大夫送至轮氏传舍，伦谓众人言
曰：‘吾前为侯常侍，用吏陈君密持教还而于外白署’”，
比闻议者以此少之，此咎由故人畏惮强御，陈君可
谓“善则称君，过则称己”者也。寔固自引愆，闻者方叹
息，由是天下服其德。

寔为掾属。时中常侍张让权倾天下，让父死，归葬。
川虽一郡毕至，而名士无往者，让甚耻之，寔乃独吊
焉。及后复诛党人，让感寔，故多所全宥。

《荀彧传》：“彧字文若，颍川颍阴人，朗陵令淑之孙也。父
绲为济南相。绲畏惮宦官，乃为彧娶中常侍唐衡女。
彧以少有才名，故得免于讥议。”

《王允传》：“允以司徒高第为侍御史。中平元年，黄巾贼
起，特选拜豫州刺史，辟荀爽孔融等为从事。上除禁
党，讨击黄巾别帅，大破之。与左中郎将皇甫嵩、右中
郎将朱儁等，受降数十万。于贼中得中常侍张让宾
客书疏，与黄巾交通。允具发其奸，以状闻灵帝责怒
让，让叩头陈谢，竟不能罪之。而让怀挟忿怒，以事中”
允。明年遂传下狱。会赦还，复刺史。旬日间，复以它罪
被捕。司徒杨赐以允素高，不欲使更楚辱，乃遣客谢
之曰：“君以张让之事，故一月再征。凶慝难量，幸为深
计。”又诸从事好气决者，共流涕奉药而进之。允厉声
曰：“吾为人臣，获罪于君，当伏大辟，以谢天下，岂有乳
药求死乎！”投杯而起，出就槛车。既至廷尉，左右皆促
其事，朝臣莫不叹息。大将军何进、太尉袁隗、司徒杨
赐共上疏请之曰：“夫内视反听，则忠臣竭诚；宽贤务
能，则义士厉节。是以孝文纳冯唐之说，晋悼宥魏绛
之罪。允以特选受命，诛逆抚顺，曾未期月，州境澄清。
方欲列其庸勋，请加爵赏，而以奉事不当，当肆大戮，
责轻罚重，有亏众望。臣等备位宰相，不敢寝默，诚以
允宜蒙三槐之听，以昭忠贞之心。”书奏，得以减死论。
是冬，大赦，而允独不在宥。三公咸复为言，至明年乃
得解释。是时宦者横暴，睚眦触死，允惧不免，乃变易
名姓，转侧河内、陈留间。

《灵思何皇后纪》：后鸩杀美人，帝大怒，欲废后，诸宦官
固请得止。

《何进传》：“进为大将军。是时置西园八校尉，以小黄门
蹇硕为上军校尉，虎贲中郎将袁绍为中军校尉，屯
骑都尉鲍鸿为下军校尉，议郎曹操为典军校尉，赵融为助军校尉，淳于琼为佐军校尉，又有左右校尉。
帝以蹇硕壮健而有武略，特亲任之，以为元帅，督司
隶校尉以下，虽大将军亦领属焉。硕虽擅兵于中，而”
犹畏忌于进，乃与诸常侍共说帝遣进西击边章、韩
遂。帝从之，赐兵车百乘，虎贲斧钺。进阴知其谋，乃上
遣袁绍东击徐、兖二州兵，须绍还即戎事，以稽行期。
初，何皇后生皇子辩，王贵人生皇子协，群臣请立太
子，帝以辩轻佻无威仪，不可为人主，然皇后有宠，且
进又居重权，故久不决。六年，帝疾笃，属协于蹇硕。硕
既受遗诏，且素轻忌于进兄弟。及帝崩，硕时在内，欲
先诛进而立协。及进从外入，硕司马潘隐与进早旧，
迎而目之。进惊驰从儳道归营，引兵入屯百郡邸，因
称疾不入。硕谋不行，皇子辩乃即位。何太后临朝，进
与太傅袁隗辅政，录尚书事。进素知中官天下所疾，
兼忿蹇硕图己，及秉朝政，阴规诛之。袁绍亦素有谋，
因进亲客张津劝之曰：“黄门常侍权重日久，又与长
乐太后专通奸利，将军宜更清选贤良，整齐天下，为
国家除患。”进然其言。又以袁氏累世宠贵，海内所归，
而绍素善养士，能得豪杰用，其从弟虎贲中郎将术
亦尚气侠，故并厚待之。因复博征智谋之士庞纪、何
颙、荀攸等与同腹心。蹇硕疑不自安，与中常侍赵忠
等书曰：“大将军兄弟秉国专朝，今与天下党人谋诛
先帝左右，埽灭我曹。但以硕典禁兵，故且沈吟。今宜
共闭上阁，急捕诛之。”中常侍郭胜，进同郡人也；太后
及进之贵幸，胜有力焉，故胜亲信何氏，遂共赵忠等
议，不从硕计，而以其书示进。进乃使黄门令收硕诛
之，因领其屯兵。袁绍复说进曰：“前窦武欲诛内宠，而
反为所害者，以其言语漏泄，而五营百官畏服中人
故也。今将军既有元舅之重，而兄弟并领劲兵，部曲
将吏皆英俊名士，乐尽力命，事在掌握，此天赞之时
也。将军宜一为天下除患，名垂后世，虽周之申伯，何
足道哉！今大行在前殿，将军，宜受诏领禁兵，不宜轻
出入宫省。”进甚然之，乃称疾不入陪丧，又不送山陵，
遂与绍定筹策，而以其计白太后。太后不听，曰：“中官
统领禁省，自古及今，汉家故事，不可废也。且先帝新
弃天下，我奈何楚楚与士人共对事乎！”进难违太后
意，且欲诛其放纵者。绍以为中官亲近至尊，出入号
令，今不悉“废，后必为患。”而太后母舞阳君及苗，数受
诸宦官赂遗，知进欲诛之，数白太后为其障蔽；又言
大将军专杀左右，擅权以弱社稷，太后疑以为然。中
官在省闼者，或数十年，封侯贵宠，胶固内外。进新当
重任，素敬惮之，虽外收大名而内不能断，故事久不
决。绍等又为画策，多召四方猛将及诸豪杰，使并引
兵向京城，以胁太后。进然之。主簿陈琳入谏曰：“《易》称
‘即鹿无虞’，谚有‘掩目捕雀’。夫微物尚不可欺以得志，
况国之大事，其可以诈立乎！今将军总皇威，握兵要，
龙骧虎步，高下在心，此犹鼓洪炉燎毛发耳。夫违经
合道，天人所顺，而反委释利器，更征外助。大兵聚会，
强者为雄，所谓倒持干戈，授人以柄，功必不成，祇为
乱阶。”进不听，遂西召前将军董卓屯关中上林苑，又
使府掾太山王匡东发其郡强弩，并召东郡太守桥
瑁屯城皋，使武猛都尉丁原烧孟津，火照城中。皆以
诛宦官为言，太后犹不从。苗谓进曰：“始共从南阳来，
俱以贫贱，依省内以致贵富。国家之事，亦何容易。覆
水不收，宜深思之，且与省内和也。”进意更狐疑。绍惧
进变计，乃胁之曰：“交构已成，形埶已露，事留变生，将
军复欲何待，而不早决之乎？”进于是以绍为司隶校
尉、假节，专命击断，从事中郎王允为河南尹。绍使洛
阳方略，武吏司察宦者，而促董卓等使驰驿上，欲进
兵平乐观。太后乃恐，悉罢中常侍、小黄门，使还里舍，
唯留进素所私人以守省中。诸常侍、小黄门皆诣进
谢罪，唯所措置。进谓曰：“天下匈匈，正患诸君耳。今董
卓垂至，诸君何不早各就国？”袁绍劝进，便于此决之，
至于再三。进不许。绍又为书告州郡，诈宣进意，使捕
案中官亲属。进谋积日颇泄，中官惧而思变。张让子
妇，太后之妹也。让向子妇叩头曰：“老臣得罪，当与新
妇俱归私门，唯受恩累世，今当远离宫殿，情怀恋恋。
愿复一入直，得暂奉望太后、陛下颜色，然后退就沟
壑，死不恨矣！”子妇言于舞阳君，入白太后，乃诏诸常
侍皆复入直。八月，进入长乐，白太后，请尽诛诸常侍
以下。选三署郎入守宦官庐。诸宦官相谓曰：“大将军
称疾，不临丧，不送葬，今欻入省，此意何为？窦氏事竟
复起耶？”又张让等使人潜听，具闻其语，乃率常侍段
珪、毕岚等数十人，持兵窃自侧闼入伏省中。及进出，
因诈以太后诏召进入坐省阁。让等诘进曰：“天下愦
愦，亦非独我曹罪也。先帝尝与太后不快，几至成败。
我曹涕泣救解，各出家财千万，为礼和悦。上意但欲
托卿门户耳！今乃欲灭我曹种族，不亦太甚乎！卿言
省内秽浊，公卿以下忠清者为谁？”于是尚方监渠穆
拔剑斩进于嘉德殿前，让珪等为诏。以故太尉樊陵
为司隶校尉，少府许相为河南尹。尚书得诏板，疑之曰：“请大将军出共议。”中黄门以进头掷与尚书曰：“何
进谋反，已伏诛。”进部曲将吴匡、张璋素所亲幸，在外，
闻进被害，欲将兵入宫。宫阁闭，袁术与匡共斫攻之，
中黄门持兵守阁。会日暮，术因烧南宫九龙门及东
西宫，欲以胁出让等。让等入白太后，言“大将军兵反，
烧宫，攻尚书闼”，因将太后、天子及陈留王，又劫省内
官属，从复道走北宫。尚书卢植执戈于阁道窗下仰
数段珪，段珪等惧，乃释太后，太后投阁得免。袁绍与
叔父隗矫诏召樊陵、许相斩之，苗、绍乃引兵屯朱雀
阙下，捕得赵忠等斩之。吴匡等素怨苗不与进同心，
而又疑其与宦官同谋，乃令军中曰：“杀大将军者，即
车骑也，士吏能为报仇乎？”进素有仁恩，士卒皆流涕
曰：“愿致死。”匡遂引兵与董卓弟奉车都尉旻攻杀苗，
弃其尸于“苑中。”绍遂闭北宫门，勒兵捕宦者，无少长
皆杀之。或有无须而误死者，至自发露，然后得免死
者二千馀人。绍因进兵排宫，或上端门屋，以攻省内，
张让、段珪等因迫，遂将帝与陈留王数十人步出谷
门，奔小平津。公卿并出平乐观，无得从者，唯尚书卢
植夜驰河上，王允遣河南中部掾《闵贡》随植后。贡至，
手剑斩数人，馀皆投河而死。明日，公卿百官乃奉迎
天子还宫。

《献帝春秋》，河南中部掾闵贡见天子出，率骑追之，北
到河上。天子饥渴，贡宰羊进之，厉声责让等曰：“君以
阉官之隶，刀锯之贱，越从洿泥，扶侍日月，卖弄国恩，
阶贱为贵，劫迫帝王，荡覆王室，假息漏刻，游魂河津。
自亡新以来，奸臣贼子未有如君者，今不速死，吾射
杀汝！”让等惶怖，叉手再拜，叩头向天子辞曰：“臣等死，
陛下自爱。”遂投河而死。